62. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 330 της 3/17 Μαΐου 1971 (ΦΕΚ Α΄ 93) Περί περιορισμού και απαγορεύσεων εις την χρήσιν γεωργικών τινών φαρμάκων. ΄Εχοντες υπ’ όψιν: 1)Τας διατάξεις των άρθρ. 32 και 33 του Νόμ. 2147/1952 «περί προλήψεως και καταστολής των ασθενειών και εχθρών των φυτών και περί οργανώσεως της Φυτοπαθολογικής Υπηρεσίας». 2)Το Ν.Δ. 411/1970 «περί ιδρύσεως και λειτουργίας Κρατικού Εργαστηρίου Ελέγχου Φαρμάκων». 3)Τας υπ’ αριθ. 5774/5.11.1970, 3142/31.7.1970 και 5663/22.10.1970 γνωμοδοτήσεις του Επιστημονικού Συμβουλίου του Κρατικού Εργαστηρίου Ελέγχου Φαρμάκων. 4)Την υπ’ αριθ. 82/1971 γνωμοδότησιν του Συμβουλίου Επικρατείας, προτάσει του Ημετέρου επί της Γεωργίας Υπουργού, απεφασίσαμεν και διατάσσομεν: ΄Αρθρον μόνον.-1)Απαγορεύεται η χρήσις του αρσενικώδους νατρίου εις την δακοκτονίαν. 2)Απαγορεύεται η κυκλοφορία σκευασμάτων φωσφορούχου ψευδαργύρου δι’ οικιακήν χρήσιν εις περιεκτικότητα δραστικής ουσίας ανωτέραν του 10%. Το είδος, μέγεθος, περιεχόμενον και ενδείξεις της συσκευασίας παραμένουν κατά τα οριζόμενα υπό του άρθρ. 3 του υπ’ αριθ. 361/19.5.1969 Β.Δ/τος (ανωτ. αριθ. 55). 3)Απαγορεύεται εφεξής η χρήσις των χημικών ουσιών διχλωριούχου αιθυλενίου και τριχλωροαιθανίου υπό οιανδήποτε μορφήν και αναλογίαν εις την παρασκευήν οικιακών εντομοκτόνων τύπου AEROSOL. Η ισχύς των ανωτέρω άρχεται από της δημοσιεύσεως του παρόντος. 